Source: https://www.tyotuomioistuin.fi/fi/index/ajankohtaista/tiedotteet/2013/11/linja-autonkuljettajantyosuhdevoitiinpaattaakunalkolukkoestikoulukuljetukseenlahdon.html
Timestamp: 2019-01-23 23:11:10+00:00
Document Index: 22567563

Matched Legal Cases: ['kko ', 'tuomioistuin\n', 'kko ', 'kko ', 'TUOMIOISTUIN ', 'KKO ', 'tuomioistuin ']

Linja-autonkuljettajan työsuhde voitiin päättää, kun alkolukko esti koulukuljetukseen lähdön - Työtuomioistuin
Etusivu » Ajankohtaista » Uutiset » 2013 » Linja-autonkuljettajan työsuhde voitiin päättää, kun alkolukko esti koulukuljetukseen lähdön
Linja-autonkuljettajan työsuhde voitiin päättää, kun alkolukko esti koulukuljetukseen lähdön
TYÖTUOMIOISTUIN 11.11.2013
TT 2013:166 Tiedote 2/2013
LINJA-AUTONKULJETTAJAN TYÖSUHDE VOITIIN PÄÄTTÄÄ,
KUN ALKOLUKKO ESTI KOULUKULJETUKSEEN LÄHDÖN
Työtuomioistuimen ratkaisemassa tapauksessa kuljettaja oli puhaltanut ajoneuvon alkolukkoon lukeman 0,35 promillea. Hänen työsuhteensa päätettiin välittömästi. Työtuomioistuin katsoi, että yhtiöllä oli asiallinen ja painava syy työsopimuksen irtisanomiseen, muttei erittäin painavaa syytä purkaa työsopimusta irtisanomisaikaa noudattamatta. Työnantaja määrättiin maksamaan työntekijälle irtisanomisajan palkka kuudelta kuukaudelta.
Linja-autonkuljettajan päätehtäviin kuuluivat kaupungin tilaamat lasten koulukuljetukset. Yhtiössä oli jo pidemmän aikaa noudatettu nollatoleranssia alkoholin vaikutuksen alaisena työskentelyyn. Tämä oli myös henkilökunnan tiedossa. Toisaalta työntekijällä oli pitkä ja moitteeton työura, ja hänen verensä alkoholipitoisuus oli alle rattijuopumusrajan (0,5 promillea).
Työtuomioistuimen ratkaisu oli kokonaisharkinnan tulos yksittäisessä tapauksessa. Linja-autonkuljettajalta voitiin kuitenkin edellyttää, ettei veressä ole lainkaan alkoholia työvuoron aikana. Jo vähäinenkin päihtymyksen aste vaaransi liikenneturvallisuutta. Tapaus saattoi myös vahingoittaa yhtiön mainetta liikenteen harjoittajana. Työntekijän oli täytynyt ilman varoitustakin ymmärtää menettelynsä moitittavuus. Siten työsuhde voitiin päättää, joskaan ei irtisanomisaikaa noudattamatta.